google/wiki40b huggingface dataset:
Κοκκινελίδες

Η οικογένεια Κοκκινελίδες (Coccinellidae) της τάξης των κολεοπτέρων είναι έντομα που το μέγεθός τους κυμαίνεται από 0,5 ως 150 χιλιοστά που περιλαμβάνει περίπου 5.000 είδη με παγκόσμια εξάπλωση.

Ιδιαίτερα χαρακτηριστικά

Χαρακτηριστικά που τα διακρίνουν από τα υπόλοιπα έντομα είναι ο σκληρός δερμάτινος εξωσκελετός και οι σκληρές  και με μεγάλη εναπόθεση χιτίνης μπροστινές πτέρυγες, που έχουν διαμορφωθεί σε έλυτρα. Οι οπίσθιες πτέρυγες είναι μεβρανώδεις και τα στοματικά τους μόρια είναι μασητικού τύπου. Έχουν ημισφαιρικό σώμα, με κίτρινα, κόκκινα ή μαύρα έλυτρα που καλύπτουν την κυρτή ράχη και φέρουν διάσπαρτες κηλίδες. Το κεφάλι τους, μικρό και σχεδόν κρυμμένο μέσα στον προθώρακα, φέρει ροπαλοειδείς, κοντές και συσταλτές κεραίες. Γεννούν πολλά αβγά, τα οποία συχνά έχουν διαφορετικό χρώμα στα διάφορα είδη, ενώ οι προνύμφες που αναπτύσσονται από αυτά είναι επιμήκεις και διαθέτουν μάτια.Τα είδη του γένους συναντώνται και στην Ελλάδα, όπου είναι γνωστά με τις κοινές ονομασίες λαμπρίτσα και πασχαλίτσα.

Είδη

Ένα από τα πιο γνωστά είδη είναι η Κοκκινέλη η επτάστικτη (λατ. Sepetem και Punacta= ποίκιλμα, στίξη) που διακρίνεται από τα κόκκινα έλυτρά της που φέρουν επτά μαύρες κηλίδες.

Χρησιμότητα

Αν εξαιρεθούν ορισμένα επικίνδυνα για τις γεωργικές καλλιέργειες είδη που προσβάλλουν τα αγγούρια και τα κολοκύθια (Epilachna crysomelina) και η εικοσιτετράστικτη (quatuordecimpunctata) που βλάπτει τις καλλιέργειες κτηνοτροφικών φυτών και ψυχανθών οι υπόλοιπες κοκκινελίδες είναι πολύ ωφέλιμα έντομα στη γεωργία. Η χρησιμότητά τους ως παράγοντες βιοελέγχου οφείλεται στο γεγονός ότι στα στάδια τόσο του τέλειου εντόμου όσο και της προνύμφης τρέφονται με άλλα έντομα, κυρίως παρασιτικά ομόπτερα των φυτών, όπως οι αφίδες και οι κοχελίνες ή ψώρες.
Μπόρσι Ηλείας

Ιστορία

Την 20/04/1835 προσαρτάται στον τότε Δήμο Ξενίας. Το ΦΕΚ 5Α της 08/03/1841 αποσπά τον οικισμό από το Δήμο Ξενίας και τον προσαρτά στον τότε Δήμο Βουπρασίων. Με το ΦΕΚ 256Α της 28/08/1912 προσαρτάται στην κοινότητα Καπελέτου. Την 16/10/1940 το όνομα του χωριού διορθώνεται σε Μπόρσιον. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Λεχαινών μέχρι το 2010 που εντάχθηκε στο Δήμο Ανδραβίδας-Κυλλήνης (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης". 
Ο οικισμός απείχε δύο ώρες δρόμο στα 1885 από τη Μανωλάδα, την έδρα του τότε Δήμου Βουπρασίων. Σήμερα απέχει 14 χλμ. από την Βάρδα, 20 χλμ. από τα Λεχαινά και 23 χλμ. από την Αμαλιάδα.
Κυριακή προσευχή

Καθιέρωση πρωινής προσευχής

Επί Βασιλείας Γεωργίου του Α΄ το "Πάτερ ημών" καθιερώθηκε ως πρωινή προσευχή σ΄ όλα τα σχολεία της επικράτειας καθώς και σ΄ όλους τους στρατιωτικούς σχηματισμούς και πολεμικά πλοία, μετά την ανάκρουση του εωθινού και πριν την έπαρση της σημαίας. Νεότερα και οι ελληνικοί κρατικοί ραδιοφωνικοί σταθμοί, (ΕΙΡ και ΥΕΝΕΔ) και Κύπρου ξεκινούσαν το πρόγραμμά τους με το "Πάτερ ημών".

Λειτουργική

Κατά την τέλεση του Μυστηρίου της Θείας Ευχαριστίας η «Κυριακή προσευχή» απαγγέλλεται λίγο πριν την κοινωνία των Τιμίων Δώρων και αμέσως μετά την ευχή της μετάληψης την οποία μυστικά αναγιγνώσκει ο ιερέας, η οποία και καταλήγει με την  εκφώνηση «Και καταξίωσον ημάς, Δέσποτα, μετά παρρησίας ακατακρίτως …». Αμέσως μετά ακολουθεί το «Πάτερ ημών» μετά το οποίο ο ιερέας απαγγέλλει το δοξαστικό: «Ότι σου εστίν η βασιλεία και η δύναμις και η δόξα του Πατρός και του Υιού και του Αγίου Πνεύματος …».
Σημειώνεται ότι η Κυριακή προσευχή καθιερώθηκε να απαγγέλλεται στο μέρος εκείνο της λειτουργίας το χαρακτηριζόμενο «των πιστών» διότι, κατά τον Ιωάννη τον Χρυσόστομο, μόνο στους πιστούς επιτρέπεται το δικαίωμα να λέγουν την προσευχή αυτή, ακριβώς πριν την Θεία Κοινωνία αιτούμενοι τον πνευματικόν άρτον της ζωής (του σώματος του Κυρίου) .
Model-view-controller

Το Model–view–controller (σε συντομογραφία αναφέρεται ως MVC) είναι ένα μοντέλο αρχιτεκτονικής λογισμικού το οποίο χρησιμοποιείται για την δημιουργία περιβαλλόντων αλληλεπίδρασης χρήστη. Στο μοντέλο αυτό η εφαρμογή διαιρείται σε τρία διασυνδεδεμένα μέρη ώστε να διαχωριστεί η παρουσίαση της πληροφορίας στον χρήση από την μορφή που έχει αποθηκευτεί στο σύστημα. Το κύριο μέρος του μοντέλου είναι το αντικείμενο Model το οποίο διαχειρίζεται την ανάκτηση/αποθήκευση των δεδομένων στο σύστημα. Το αντικείμενο View χρησιμοποιείται μόνο για να παρουσιάζεται η πληροφορία στον χρήστη (π.χ. με γραφικό τρόπο). Το τρίτο μέρος είναι ο Controller ο οποίος δέχεται την είσοδο και στέλνει εντολές στο αντικείμενο Model και στο View.
Δυτική Πολεσία

Γεωγραφία

Στη Δυτική Πολεσία υπάρχουν πολλά ελώδη και γόνιμα εδάφη, καθώς η γη δεν έχει χρησιμοποιηθεί για καλλιέργειες. Η έκταση αρόσιμης γης είναι μικρότερη από άλλων περιοχών στα πεδινά της κεντρικής Πολωνίας, καθώς υπάρχουν περισσότερα λιβάδια και βοσκοτόπια. Υπάρχουν, επίσης, αρκετά δάση. Στις πιο ξηρές περιοχές, υπάρχουν δάση πεύκων, ενώ στις ελώδεις περιοχές υπάρχουν, μεταξύ άλλων, δασώδεις περιοχές με άλνους και υγρότοποι με κολλώδεις άλνους (Alnus glutinosa).
Το 1990 η περιοχή της Δυτικής Πολεσία έγινε Εθνικό Πάρκο, όπου, μεταξύ άλλων, ζει και η Ευρωπαϊκή στικτή νεροχελώνα.
Ο κύριος οικισμός της Δυτικής Πολεσία είναι η Βλοντάβα.
Πράτο αλλο Στέλβιο

Ιστορία

Επίσημη αναφορά στη πόλη, γίνεται για πρώτη φορά το 1187, με την ονομασία "Πράντα", το οποίο προέρχεται από το λατινικό Prata. Το 1953, ο δήμος άλλαξε το όνομα του σε Πράτο Βενόστα, αλλά την επόμενη χρονιά, το 1954, επέστρεψε στην σημερινή του ονομασία. Το Μεσαίωνα, το Πράτο αλλo Στέλβιο, ήταν μια από τις πόλεις, οι οποίες είχαν δικαίωμα λειτουργίας αγοράς.

Αξιοθέατα

Το κάστρο του Μοντεκιάρο (ιταλ. Castel Montechiaro) βρίσκεται βόρεια του Πράτο αλλο Στέλβιο και χρονολογείται από το δέκατο τρίτο αιώνα. Χτίστηκε από κάποιον κόμη του Τιρόλου, με σκοπό να αντιμετωπίσει τους επισκόπους της Κόιρα, οι οποίοι βρισκόταν στην άλλη πλευρά της κοιλάδας. Κατά το δέκατο τέταρτο αιώνα, το κάστρο επεκτάθηκε με τη κατασκευή ενός μεγαλύτερου κτιρίου και ενός μικρότερου, σε γοτθικό ρυθμό, πλούσιο σε τοιχογραφίες.
Μετά από μια σειρά από μάχες έλαβαν χώρα γύρω από το κάστρο, όπως η Μάχη της Καλβέν (1499), αποφασίστηκε να ενισχυθούν οι αμυντικές δομές με τη κατασκευή νέων τειχών με επάλξεις και ενός νέου πύργου, ο κυκλικός πύργος.
Στην πόλη βρίσκεται ένας εκθεσιακός χώρος με 13 μεγάλα ενυδρεία στο κέντρο Aquaprad, αφιερωμένος στο υδάτινο περιβάλλον της επαρχίας του Μπολτσάνο.

Οικονομία και δραστηριότητες

Οι κάτοικοι έχουν ως κύρια ασχολία τη γεωργία, εργασίες μεταποίησης, τον τουρισμό και το εμπόριο. Στον πρωτογενή τομέα παραγωγής το Πράτο αλλο Στέλβιο συμβαδίζει με τους υπόλοιπους δήμους της κοιλάδας και πλαισιώνεται από την εκτροφή βοοειδών. Στην περιοχή υπάρχουν εταιρείες που δραστηριοποιούνται στους τομείς των κατασκευών, των γαλακτοκομικών προϊόντων και γενικά των τροφίμων. Το δίκτυο παροχής υπηρεσιών είναι αρκετά αναπτυγμένο, συμπεριλαμβανομένου εκείνου των τραπεζών. Η πόλη του Πράτο άλλο Στέλβιο, το 2010, ανακηρύχθηκε "Πρωταθλήτρια Ευρώπης" στην εκμετάλλευση των ανανεώσιμων πηγών ενέργειας. Η βράβευση έγινε κατά τη διάρκεια της έκτης Ευρωπαϊκής διάσκεψης, στη Δουνκέρκη της Γαλλίας. Το αθλητικό κέντρο του Πράτο αλλο Στέλβιο, φιλοξενεί διάφορες ομάδες κατά τη διάρκεια της καλοκαιρινής τους προετοιμασίας. Τον Ιούλιο του 2012, ο Άρης Θεσσαλονίκης, πραγματοποίησε στην περιοχή, τη βασική του προετοιμασία.

Έμβλημα

Το έμβλημα του Πράτο αλλο Στέλβιο, το οποίο καθιερώθηκε το 1969, απεικονίζει τρία χρυσά στάχυα σιταριού, τα οποία ξεπροβάλλουν από έναν κόκκινο αγρό με φόντο το γαλάζιο του ουρανού. Το σιτάρι συμβολίζει τη σημασία που διαδραμάτιζε για τη περιοχή, η καλλιέργεια δημητριακών.
Αγκουστίν Μαρτσεσίν

Λανούς

Το 2007, ο Μαρτσεσίν εντάχθηκε στην Κλουμπ Ατλέτικο Λανούς από την Ουρακάν ντε Τρες Αρόγιος. Ήταν μέλος της ομάδας, χωρίς να αγωνιστεί, που κέρδισε το πρωτάθλημα Αργεντινής 2007-08. 
Την 1η Μαρτίου 2009, ο Μαρστεσίν έκανε το επίσημο ντεμπούτο του σε μία νίκη με 2-0 εναντίον της Χιμνάσια Χουχούι. Στις 29 Απριλίου, έκανε την πρώτη του εμφάνιση στο Κόπα Λιμπερταδόρες 2009, στην ισοπαλία με 1-1 ενάντια της Καράκας. Εκείνη τη χρονιά καθιερώθηκε ως πρώτος τερματοφύλακας, παίζοντας στους περισσότερους αγώνες της Λανούς στο πρωτάθλημα. 
Το 2013, ο κέρδισε το Κόπα Σουδαμερικάνα με τη Λανούς, ξεκινώντας και στους δύο αγώνες των τελικών εναντίον της βραζιλιάνικης Πόντε Πρέτα.

Σάντος Λαγκούνα

Το Δεκέμβριο του 2014, ο Μαρστεσίν, μαζί με τον συμπαίκτη του στη Λανούς, Ντιέγκο Γκονζάλεζ, πωλήθηκε στη μεξικανική Σάντος Λαγούνα, ως αντικαταστάτης του παλαίμαχου Οσβάλντο Σάντσες. Στην πρώτη του χρονιά στην ομάδα, κέρδισε το πρωτάθλημα Μεξικού και το Καμπεόν ντε Καμπεόνες 2015.

Αμέρικα

Στις 2 Δεκεμβρίου 2016, ανακοινώθηκε ότι η Σάντος Λαγούνα πούλησε τον Μαρτσεσίν στην Κλουμπ Αμέρικα. 
Ο Μαρτσεσίν έκανε την 100η εμφάνιση του στο Μεξικό, στη νίκη της Αμέρικα με 2-1 εναντίον της Τολούκα στις 30 Σεπτεμβρίου 2017. 
Στις 16 Δεκεμβρίου 2018, ο Μαρτσεσίν κέρδισε τον πρώτο τίτλο πρωταθλήματος με την Αμέρικα, ύστερα από τη νίκη με 2-0, στο σύνολο, επί της Κρους Ασούλ στους τελικούς.

Πόρτο

Στις 31 Ιουλίου 2019, ανακοινώθηκε ότι η Αμέρικα πούλησε τον Μαρτσεσίν στην Πόρτο.

Διεθνής σταδιοδρομία

Ο Μαρτσεσίν ήταν ο βασικός τερματοφύλακας της Εθνικής Αργεντινής U20 που τερμάτισε τρίτη στο Φεστιβάλ Ποδοσφαίρου της Τουλόν 2009. Στις 20 Αυγούστου 2010, ο Μαρτσεσίν έλαβε την πρώτη του κλήση στην Εθνική Αργεντινής, για έναν φιλικό αγώνα με την Ισπανία. Έκανε την πρώτη του συμμετοχή για την Αργεντινή σε ένα φιλικό αγώνα εναντίον της Βενεζουέλας, ως αλλαγή στο ημίχρονο, στις 16 Μαρτίου 2011, με την Αργεντινή να κερδίσει τον αγώνα με 4-1. 
Το Σεπτέμβριο του 2014, ο Μαρτσεσίν έλαβε την πρώτη του κλήση ύστερα από τέσσερα χρόνια, όταν κλήθηκε στην Εθνική Αργεντινής για τους φιλικούς αγώνες εναντίον της Βραζιλίας και του Χονγκ Κονγκ, όπου αγωνίστηκε εναντίον της δεύτερης, κερδίζοντας τη δεύτερη του συμμετοχή. Κλήθηκε στην Εθνική Αργεντινής για το Κόπα Αμέρικα 2015, αφού ο Μαριάνο Αντούχαρ υπέστη τραυματισμό στο χέρι κατά τη διάρκεια του τουρνουά. 
Στις 15 Σεπτεμβρίου 2017, ο έλαβε την πρώτη του κλήση υπό τον προπονητή Χόρχε Σαμπαόλι, για τους προκριματικούς αγώνες του Παγκοσμίου Κυπέλλου 2018 εναντίον του Περού και του Εκουαδόρ, στις 2 και 5 Οκτωβρίου. Στις 14 Νοεμβρίου, ο Μαρτσεσίν έκανε την πρώτη του συμμετοχή ως βασικός, στην ήττα με 4-2 εναντίον της Νιγηρίας. 
Το Μάιο του 2019, ο Μαρστεσίν συμπεριλήφθηκε στην 23μελή ομάδα της Αργεντινής για το Κόπα Αμέρικα 2019.
Κέιτ Μος

Πρώιμα Χρόνια

Γεννήθηκε στις 16 Ιανουαρίου 1974 στο Κρόιντον του Ηνωμένου Βασιλείου από τη σερβιτόρα Λίντα Ροσίνα Σέφερντ και τον υπάλληλο αεροπορικής εταιρίας Πίτερ Έντουαρντ Μος. Έχει έναν μικρότερο αδελφό, τον Νικ καθώς και μια ετεροθαλή αδελφή από τη πλευρά του πατέρα της, το επίσης μοντέλο Λότι (Σάρλοτ) Μος. Οι γονείς της χώρισαν όταν εκείνη ήταν δεκατριών. Φοίτησε στο Ridgeway Primary School και έπειτα στο Riddlesdown High School.
Ελληνικά Hoaxes

Σκοπός

Η ιστοσελίδα έχει αφιερωθεί στον εντοπισμό ψευδών ειδήσεων που μοιράζονται μέσω ΜΜΕ και blogs, κυρίως με πολιτικό, κοινωνικό και πολιτισμικό περιεχόμενο, ενώ στο παρελθόν έχει δημοσιεύσει μακροσκελείς αναλύσεις και για ζητήματα υγείας σχετικά με τον Εμβολιασμό στην Ελλάδα.

Δραστηριότητα

Τα τελευταία χρόνια δημοσιεύει ετήσιες εκθέσεις των δημοφιλέστερων αναληθών δημοσιευμάτων που εμφανίζονται στο Ελληνικό διαδίκτυο. Το 2019 ανακοινώθηκε η συνεργασία της σελίδας με το Facebook για τη καταπολέμηση των ψευδών ειδήσεων, γεγονός το οποίο δέχτηκε κριτική μεταξύ άλλων από τον υφυπουργό ψηφιακής πολιτικής ενώ έχει δέχτει κριτική για δημοσιεύσεις. Τον Ιούλιο του 2019 αποχώρησε από συνεργάτης της ομάδας ο Νίκος Σαραντάκος, καταγγέλοντας "αντιδεοντολογική συμπεριφορά".
Βίκι Γκερέρο

Πρώτες εμφανίσεις

Η Βίκι Γκερέρο, έκανε σποραδικές εμφανίσεις στο WWE, το 2005, την περίοδο που ο άντρας της Έντι Γκερέρο, είχε μια αντιπαλότητα με τον Ρέι Μιστέριο. Στις 13 Νοεμβρίου του ίδιου έτους ο Έντι απεβίωσε.

Συστηματικές εμφανίσεις

Εφτά με οκτώ μήνες μετά τον χαμό του συζύγου της, ξεκίνησε συστηματική εργασία για την εταιρεία WWE. Συμμετείχε σε μια κόντρα μεταξύ του ανιψιού της Τσάβο Γκερέρο και του Μιστέριο -στην πραγματικότητα ήταν οικογενειακός φίλος και κολλητός του Έντι Γκερέρο- και αργότερα είχε η ίδια ένα σενάριο με τον Κρις Μπενουά, που λόγω της φιλίας του με τον Έντι ήταν καχύποπτος ως προς την Βίκι.

Η La Familia και ο Ετζ

Από τον Μάιο του 2007 ξεκίνησε μια σεναριακή σχέση με τον Ετζ, με τον οποίο συμμάχησε και ο Τσάβο Γκερέρο, που είχε σαν σωματοφύλακα τότε τον Μπαμ Νίλι. Ο Ετζ, έφερε επίσης στο γκρουπ που σχηματίστηκε με το όνομα "La Familia", τους Ζακ Ράιντερ και Κερτ Χόκινς. Ταυτόχρονα εκείνη την περίοδο η Βίκι έγινε Γενική Διευθύντρια στο τηλεοπτικό πρόγραμμα SmackDown και έτσι με την βοήθειά της, ο φίλος της Ετζ κατέκτησε τίτλους και κυριάρχησε στην εταιρεία. Το 2009 έγινε Γενική Διευθύντρια για το Raw. Σιγά - σιγά ανέπτυξε κρυφή σχέση με τον Μπιγκ Σόου στο σενάριο, κάτι που έμαθε ο Ετζ με τον οποίο χώρισαν.

Μάνατζερ παλαιστών και Διευθύντρια

Μετά από μερικούς μήνες απουσίας, επέστρεψε στα τέλη του 2009 ως μάνατζερ του Έρικ Εσκομπάρ, με τον οποίο δεν έμεινε πολύ. Αργότερα, έγινε η μάνατζερ της γυναικείας ομάδας "Λέι-Κουλ", που αποτελούσαν οι Λέιλα και Μισέλ ΜακΚουλ. Από το 2010, έγινε ζευγάρι και μάνατζερ του Ντολφ Ζίγκλερ. Από τον Σεπτέμβρη του 2011 ταυτόχρονα έγινε μάνατζερ και του Τζακ Σουάγκερ. Οι Ζίγκλερ και Σουάγκερ για αρκετό καιρό έγιναν ομάδα, αλλά τον Ιούνιο του 2012, λόγω τσακωμού, έλυσαν τις διαφορές τους σε αγώνα, με τον νικητή Ζίγκλερ, να κρατά ως μάνατζέρ του την Βίκι Γκερέρο. Τον Οκτώβριο του 2012, η Βίκι Γκερέρο για άλλη μία φορά πήρε εξουσία στα χέρια της, αφού έγινε η Επιτηρήτρια του Raw. Μετά απο δύο μήνες, σταμάτησε τη συνεργασία της με τον Ντολφ Ζίγκλερ και αφοσιώθηκε στο πόστο της.
Τάγμα του Αγίου Αυγουστίνου

To Τάγμα τού Αγίου Αυγουστίνου, λατιν. Ordo Sancti Augustini (O.S.A.), ή Αυγουστινιανοί, είναι ένα θρησκευτικό Καθολικό Τάγμα. Ιδρύθηκε το 1254 από τη συνένωση αρκετών ερημιτικών ταγμάτων στην περιοχή της Τοσκάνης, τα οποία ακολουθούσαν τον κανόνα πού έγραψε τον 5ο αι. ο Αγ. Αυγουστίνος επίσκοπος Ιππώνος.
Η ίδρυσή του στην παρούσα μορφή του το κατέταξε στα επαιτικά τάγματα· οι άλλες κατηγορίες είναι τα μοναστικά τάγματα, οι κανονικοί ιερείς και οι κανονικοί κληρικοί. Το Τάγμα έχει κάνει πολλά στο να αυξήσει την επιρροή του στην Εκκλησία, να διαδώσει τη Ρωμαιοκαθολική Πίστη και να να προάγει την εκπαίδευση. Ιδιαίτερα, έχει διαδώσει τον σεβασμό στην Παρθένο Μαρία με τον τίτλο Η Κυρία Ημών (Η μητέρα) της Καλής Συμβουλής.
Καλλίνικος (Μεσοποταμίας)

Η Καλλίνικος ήταν αρχαία πόλη της Μεσοποταμίας, που κτίσθηκε από τον Σέλευκο Β' τον Καλλίνικο στη θέση μιας παλαιότερης πόλης, με το όνομα Νικηφόρος και μεταγενέστερα Λεοντόπολη ή Βαλλανική.
Κατά το έτος 296 πλησίον της πόλης αυτής υπέστη δεινή ήττα ο Ρωμαίος στρατηγός Γαλέριος που είχε εκστρατεύσει κατά των Περσών. Αντίθετα το 531 νίκησε παρ΄ αυτήν τους Πέρσες ο στρατηγός Βελισάριος.
Κατά τον 7ο αιώνα η όλη περιοχή καταλήφθηκε από τους Άραβες, οπότε και η πόλη μετονομάσθηκε σε Αλ-Ράκα.
Μανάμ

Ηφαιστειακή δραστηριότητα

Η ηφαιστειακή δραστηριότητα στο Μανάμ είναι συχνή και περιλαμβάνει συνήθως εκρήξεις στρομπολικού τύπου μέτριας ή μικρής ισχύος, με παραγωγή ηφαιστειακών βομβών. Περιστασιακές μεγαλύτερες εκρήξεις έχουν παράγει πυροκλαστικές ροές και ροές λάβας, οι οποίες ακολουθώντας τις κοιλάδες του νουνού έφτασαν μέχρι τις ακτές, κάποιες φορές πλήττοντας κατοικημένες εκτάσεις. Η πρώτη έκρηξη του ηφαιστείου που καταγράφηκε ήταν αυτή του 1616. Το Μανάμ θεωρήθηκε συνεχώς ενεργό από τον Μάρτιο του 1974 μέχρι το Νοέμβριο του 1999. Σε αυτή τη χρονική διάρκεια μια μεγάλη έκρηξη τον Οκτώβριο του 1994 δημιούργησε μια στήλη στάχτης που έφτασε σε ύψος περίπου 8-12 χιλιομέτρων. Από τον Οκτώβριου του 1996 ξεκίνησε μια σειρά ισχυρών εκρήξεων, οι οποίες κορυφώθηκαν με μια παροξυσμική έκρηξη τις 3 Δεκεμβρίου 1996, η προκάλεσε πυροκλαστικές ροές, ροές λάβας και 13 θανάτους.
Το ηφαίστειο εξερράγει το 2000, το 2001, δύο φορές το 2002 και δύο φορές το 2003. Τις 15 Οκτωβρίου 2004 παρατηρήθηκε μια αύξηση στις σεισμικές δονήσεις στο Μανάμ, η οποία παρέμεινε σταθερή και τις υπόλοιπες μέρες. Το πρωί τις 24 Οκτωβρίου 2004, μια έκρηξη παρατηρήθηκε στο νότιο κρατήρα του Μανάμ, παράγωντας μια πυροκλαστική ροή που έφτασε μέχρι τη θάλασσα. Το ηφαιστειακό παρατηρήτηριο του Ραμπαούλ σήμαινε κόκκινο συναγερμό για την αεροπορία, το ψηλότερο που υπάρχει. Η έκρηξη συνέχισε φθίνουσα μέχρι το τέλος του μήνα. Η δραστηριότητα είχε αυξομειώσεις με μέγιστα στις 24-30 Οκτωβρίου, 10-12 Νοεμβρίου και 6 Δεκεμβρίου 2004. Υπολογίζεται ότι μέχρι τη 1 Δεκεμβρίου 2004, περίπου 7.900 με 9.000 άτομα είχαν εκκενώσει το νησί, καθώς οι εκρήξεις γίνονταν ισχυρότερες. Σύμφωνα με αναφορές της εφημερίδας The National, τις 6 Δεκεμβρίου έχασαν τη ζώη τους από τις εκρήξεις πέντε άτομα. Εξαιτίας μιας άλλης ισχυρής έκρηξης τις 27 Ιανουαρίου 2005, ένας άνθρωπος έχασε τη ζωή του και 14 τραυματίστηκαν. Η στάχτη της έκρηξης έφτασε 230 χιλιόμετρα μακριά από το ηφαίστειο. Τις 26 με 27 Φεβρουαρίου 2006, εξαιτίας μια μεγάλης έκρηξης, η στήλη στάχτης έφτασε σε υψόμετρο 19 χιλιομέτρων, και μπορεί να εισήλθε στη στρατόσφαιρα. Η έκρηξη συνεχίστηκε μέχρι το 2009. Εξαιτίας της έκρηξης, ολόκληρο το νησί, σχεδόν 10.000 άτομα, εκκενώθηκε και οι κάτοικοί του εγκατάσταθηκαν προσωρινά σε φυτείες κοκκοφοίνικων στην ενδοχώρα, στη κοντινή πόλη Μπόγκια. Μέχρι το 2010 δεν είχε υλοποιηθεί η επανεγκατάστασή τους πίσω στο Μανάμ.
Boeing KC-97 Stratotanker

Ιστορία

Η Αμερικανική Πολεμική Αεροπορία χρησιμοποιούσε το KC-97 από το 1950 έως την αντικατάστασή του από το KC-135 στις αρχές του 1956. Συνέπεια της αντικατάστασης, τα KC-97 παραδόθηκαν σε μονάδες Εφεδρείας και στην Αεροπορική Εθνοφρουρά, μέχρι την οριστική απόσυρση του τύπου το 1978, όταν η Αεροπορική Εθνοφρουρά του Τέξας και της Γιούτα αντικατέστησαν τα KC-97L με C-130 και KC-135 αντίστοιχα. 
Συνολικά παραλήφθηκαν από την Boeing 816 KC-97 Stratotanker, σε αντίθεση με τα μόνο 74 αεροσκάφη της βασικής έκδοσης C-97 Stratofreighter. Το KC-97 έφερε εμβολοφόρους κινητήρες που κατανάλωναν βενζίνη, αλλά μετέφερε αεροπορικό καύσιμο για τις αποστολές ανεφοδιασμού και για το λόγο αυτό έφερε δύο ανεξάρτητα συστήματα διαχείρισης καυσίμου. Επίσης οι δύο κινητήρες τζετ τοποθετήθηκαν προκειμένου να αυξηθεί η ταχύτητα και το ύψος πτήσης και να μπορεί το αεροσκάφος να εξυπηρετεί αεροσκάφη υψηλών επιδόσεων. 
Τα KC-97 ήταν πολύ σημαντικά στις στρατηγικές αποστολές των βομβαρδιστικών B-47 Stratojet ανά τον κόσμο. Χαρακτηριστικό παράδειγμα αποτελούσε η υποστήριξη των αναγνωριστικών αποστολών από την αεροπορική βάση Thule, πάνω από τον αρκτικό κύκλο.

Εξέλιξη

Το KC-97 Stratotanker είναι η έκδοση εναέριου ανεφοδιασμού του C-97 Stratofreighter και του πολιτικού Boeing 377 Stratocruiser, τροποποιημένου με την τοποθέτηση των απαραίτητων δεξαμενών καυσίμου, σωληνώσεων και του προβολού ανεφοδιασμού. Ο κύριος (πάνω) χώρος φόρτωσης ήταν ικανός να μεταφέρει υπερμεγέθες φορτίο, προσβάσιμο από μια μεγάλη πρευρική θύρα φόρτωσης, στην αριστερή πλευρά την ατράκτου. Το φορτίο καυσίμου μεταφερόταν σε δεξαμενές στο κατώτερο επίπεδο φορτίου. Όλα τα επίπεδα φορτίου ήταν θερμενόμενα και έφεραν συστήματα ελέγχου της πίεσης, επιτρέποντας τις πτήσεις σε μεγάλο υψόμετρο.
Ιουλία η Πρεσβύτερη (αδελφή του Καίσαρα)

Βιογραφία

Ήταν κόρη του Γαΐου Ιουλίου Καίσαρα ανθυπάτου και της Αυρηλίας Κόττας. Ήταν το πρώτο από τα τρία τέκνα τους. Το ακριβές έτος της γέννησής της δεν είναι γνωστό, αλλά πρέπει να είναι πριν το 101 πΧ, καθώς μετά γεννήθηκε η αδελφή της και το 100 πΧ ο αδελφός της Γ. Ιούλιος Καίσαρας. Την περίοδο αυτή οι κόρες των Ρωμαίων δεν λάμβαναν μικρό όνομα (praenomen), αλλά μόνο το όνομα του γένους τους (nomen)· αν ήταν δύο, προσδιοριζόταν ως "η Πρεσβύτερη και "η Νεότερη".
Λίγα είναι γνωστά για τη ζωή της Ιουλίας, εκτός από το ότι παντρεύτηκε δύο φορές: τον Λεύκιο Πινάριο, μέλος παλαιάς πατριαρχικής οικογένειας και τον Κουίντιο Πέντιο· η σειρά των γάμων δεν είναι γνωστή. Είχε έναν τουλάχιστον γιο από κάθε γάμο. Εγγονός της ήταν ο Λεύκιος Πινάριος και ο Κουίντος Πέντιος, που μαζί με τον 2ο εξάδελφό τους Γάιο Οκτάβιο (μετέπειτα Αύγουστο), εγγονό της Ιουλίας της Νεότερης, ονομάστηκαν κληρονόμοι του Καίσαρα με τη διαθήκη του δικτάτορα. Ο Τίτος Πινάριος, φίλος του Κικέρωνα, ήταν μάλλον άλλος εγγονός της, αδελφός του Λεύκιου. Πάντως μερικοί ερευνητές έχουν προτείνει, ότι o Λεύκιος Πινάριος και ο Κουίντος Πέντιος ήταν γιοί της και όχι εγγονοί της. 
Όταν ο Πούμπλιος Κλόδιος Πούλχερ κατηγορήθηκε για ασέβεια το 61 πΧ, κατέθεσαν εναντίον του η μητέρα τού Καίσαρα Αυρηλία Κόττα και μία από τις αδελφές του, αλλά δεν ξέρουμε ποια Ιουλία από τις δύο. Αυτό έγινε ως εξής: η  δεύτερη σύζυγος του Καίσαρα, η Πομπηία προθυμοποιήθηκε να γίνει σπίτι της η εορτή της Καλής Θεάς (Bona Dea), που απαγορευόταν στους άνδρες να παρακολουθήσουν. Κατά την εορτή ο Κλόδιος εισήλθε στο σπίτι μεταμφιεσμένος σε γυναίκα και υποτίθεται, ότι αποπλάνησε την Πομπηία. Αν και ο Κλόδιος αθωώθηκε, το συμβάν έκανε τον Καίσαρα, που τότε ήταν Μέγιστος Αρχιερέας (Pontifex Maximus), να διαζευχθεί την Πομπηία, λέγοντας το διάσημο "η σύζυγος του Καίσαρα δεν πρέπει μόνο να είναι τίμια, αλλά και να φαίνεται τίμια", δηλ. να είναι υπεράνω υποψίας. Ίσως λοιπόν η Ιουλία η Πρεσβύτερη να κατέθεσε εναντίον του.
Πέτρα Μούκα

Η Πέτρα Μούκα είναι τοποθεσία στο βουνό Γράμμος, η οποία χρησιμοποιήθηκε ως έδρα της «Κυβέρνησης των βουνών» του Δημοκρατικού Στρατού Ελλάδας αλλά περιοδικά και του Γενικού Αρχηγείου του κατά τον Ελληνικό Εμφύλιο Πόλεμο.
Το οχυρό ήταν μεγάλης στρατηγικής σημασίας, καθώς λόγω του ύψους και της θέσης του υπήρχε εποπτεία τεράστιας έκτασης από μεγάλο υψόμετρο (1841 μέτρα).
Στις 28-29 Αυγούστου 1949, έλαβε χώρα η μάχη της Πέτρα Μούκα (Μαύρης Πέτρας), κατά την οποία πραγματοποιήθηκε και η οριστική έξοδος των δυνάμεων του ΔΣΕ από την Ελλάδα.
Κυκλώνας Ναργκίς

Ο κυκλώνας Ναργκίς (Nargis) ήταν ένας ισχυρός κυκλώνας και η χειρότερη φυσική καταστροφή στην ιστορία της Βιρμανίας. Ο τυφώνας σχηματίστηκε στις 27 Απριλίου 2008 στο Κόλπο της Βεγγάλης και έφτασε στην Βιρμανία στις 2 Μαΐου, προκαλώντας μεγάλες καταστροφές και περισσότερους από 146.000 θανάτους. Στη Λαμπούτα μόνο, οι θάνατοι έφτασαν τους 80.000. Επίσης, οι εκτιμήσεις έκαναν λόγο για 55.000 αγνοούμενους. Θεωρείται ότι οι εκτιμήσεις της κυβέρνησης παρουσίασαν σκόπιμα έναν μικρότερο αριθμό και υπάρχουν υπόνοιες ότι η κυβέρνηση σταμάτησε τις επίσημες μετρήσεις όταν οι νεκροί ξεπέρασαν τις 138.000 χιλιάδες, για να αποφύγει μια πιθανή πτώση της. Οι συνολικές καταστροφές υπολογίστηκαν σε 10 δις δολάρια ΗΠΑ, οι ακριβότερες που έχουν προκληθεί από κυκλώνα στην περιοχή.
Ο Ναργκίς ήταν ο πιο θανατηφόρος ονοματισμένος κυκλώνας στο βόρειο Ινδικό, καθώς και ο δεύτερος πιο θανατηφόρος ονοματισμένος κυκλώνας όλων των εποχών, μετά τον τυφώνα Νίνα του 1975. Μαζί με τους μη ονοματισμένους τυφώνες, ο Ναργκίς είναι ο 8-ος πιο θανατηφόρος τυφώνας, αλλά λόγω της αβεβαιότητας των θανάτων που προκλήθηκαν από τον Ναργκίς και αυτών που προκλήθηκαν από άλλους τυφώνες, όπως ο κυκλώνας του Μπανγκλαντές του 1991, ο Ναργκίς μπορεί να θεωρηθεί ως ο έβδομος πιο θανατηφόρος τυφώνας όλων των εποχών.

Χρονικό

Ο Ναργκίς ήταν ο πρώτος τυφώνας του 2008 στο βόρειο Ινδικό. Σχηματίστηκε στη κεντρική περιοχή του Κόλπου της Βεγγάζης. Αρχικά κινήθηκε προς τα βόρεια και, συναντώντας ευνοϊκές συνθήκες, έγινε ισχυρότερος. Ένα βόρειο ρεύμα ξηρού αέρα αποδυνάμωσε τον κυκλώνα, αλλά σύντομα ο κυκλώνας δυνάμωσε ξανά, με ταχύτητες ανέμου τουλάχιστον μέχρι 165 χλμ/ώρα, σύμφωνα με την Μετεωρολογική Υπηρεσία της Ινδίας. Σύμφωνα με άλλες μετρήσεις, οι άνεμοι είχαν ταχύτητα μέχρι 217 χλμ/ώρα, κατατάσσοντας των Ναργκίς ως κυκλώνα κατηγορίας 4 στην Κλίμακα Σαφίρ-Σίμπσον. Ο τυφώνας έφτασε στην Μυαμάρ στις 2 Μαΐου, στη μέγιστη ισχύ του. Ήταν ο πρώτος κυκλώνας που χτύπησε τη χώρα μετά τον τυφώνα Μάλα του 2006, ο οποίος αν και ισχυρότερος, δεν προκάλεσε τόσες καταστροφές. Ο τυφώνας πέρασε και από τη μεγαλύτερη πόλη της χώρας, την Γιανγκόν.